
# Гөлия Фәйзова: «ӘГӘР...»

(ШИГЫРЬ)

Кирәк түгел әллә ниләр:

Саулык булса иң элек,

Атлый алсам үз юлымнан,

Яшәү кадерен белеп;


Бәрәкәт иңсә ни барга,

Хәләл булса килгәнем,

Гыйлем өстәлсә зиһенгә,

Оныттырмый белгәнем;


Иңли алса хыялларым

Ак болыт дәрьяларын,

Саклый алсам давылларда

Иманым пәрдәләрен;


Талпына алса күңелем

Очар кошлар килгәндә,

Чыланса керфек очларым

Яңа бөре күргәндә;


Йөг(е)рә-йөг(е)рә өстәлемә

Тезә алсам сый-хөрмәт,

Иш(е)гем ачып бусагамнан

Күршем, туганым ... кергәч;


Бүлешә алсам соңгымны

Мохтаҗ, ятимнәр белән,

(КЕШЕ булу өчен, чынлап,

шулай кирәген беләм);


Биреләлсә дөрес бәя

Хезмәте билгелегә,

Ялтыравык машиналы

Күгәргән күңеллегә ...


Ояламаса эчкә таш,

Яла, мәкерне ... күреп,

Кайтаралсам ап-ак җавап,

Инсаф, намуска төреп;


Кала алсам Үзем булып

"Мин-Мин"нәр арасында,

Әйтә алсам Хаклык сүзен

Агына, карасына ...


"Мал" дип янган бай ярлыга

Җиткерә алсам сүзем ...

Аңлый алса мескенлекне ...

Ачса хаклыкка күзен;


Кычкыра алса каләмем

Бер хикмәтле сүз барын:

"Сугар алдыннан дошманга

уйлау тиеш җавабын!"


Тапшыралсам киләчәккә

Кирәк тапкан сүзләрне,

Бизәсәләр гөлчәчкәләр

Безләр салган эзләрне;


Сәламәт, бәхетле булса

Улкаем, "бәбкәләрем" ...!

Бәхеткә үрләгән гөлләр

Коймаса чәчкәләрен!


Танк түгел — комбайннар

Иңләсә иген кырын!

Бәхетле итеп күралса

Һәр ана кызын, улын!


P.S.


Шул фикердәдер күбәүләр —

Дусларым барын беләм.

Яши алсак иде Җирдә

ТЫНЫЧЛАП, ИМАН БЕЛӘН!


Амин!

Следите за самым важным и интересным в Telegram-каналеТатмедиа

## Нет комментариев
Гөлия Фәйзова: «ӘГӘР...»